
A szabadtéri oktatás hatása a serdülőkorú fiatalokra és osztályközösségeikre

Napjainkban egyre hangsúlyosabb az élményalapú tanulás, amelyhez nagyban hozzájárulnak a
különféle non-formális oktatásban alkalmazott oktatási módszerek. A szabadtéri oktatásról és
annak hatásairól már több empirikus kutatás is született (iskolai játszótér újragondolása
Bangladesben, dél-walesi iskolások tanulási eredményeinek elemzése vagy akár a Kuo et al.
által végeztt kutatás). A kutatások során arra a megállapításra jutottak, hogy a szabadtéri
tevékenységek, tanórák pozitív hatással vannak a fiatalokra. A szabadban eltöltött idő segíti a
tanórák hatékonyságát és a tanulók kompetenciáinak fejlődését. A szabadtéri oktatás különösen
napjainkban – a koronavírus megjelenés apropóján – került előtérbe, hiszen megnövekedett az
egyének szocializációra és a szabadban eltölthető időre való igénye. Több neves kutató (John
Dewey, Mitchell et al., Khan Matluba, Marchant Emily et al.) foglalkozott már a témával,
azonban Románia területén még nem terjedt el oly nagy mértékben ez a típusú non-formális
oktatási forma. Így szükségessé vált ennek a vizsgálata az erdélyi régióban, azon belül is a
csíkszeredai serdülőkorú fiatalok körében. Kutatásom célja szabadtéri tevékenységek
levezetése és ezek hatásvizsgálata középiskolás tanulók körében. A vizsgálatba egy 9. osztályt
vonok be, akik számára a szabadtéri tevékenységek bevezetése (kommunikációt fejlesztő,
csapatmunkát erősítő és egyéb készség fejlődését elősegítő tevékenységek) meghatározó
jelentőséggel bírhatnak az együtt eltöltendő középiskolai éveikre. Azt feltételezem, hogy a
vizsgált korosztály esetében a szabadtéri tevékenységek előmozdítják a szociális
kompetenciájuk, kommunikációjuk, csapatmunkában való együttműködésük, valamint ön- és
társismeretük fejlesztését.



